*Likumprojekts*

**Grozījumi Latvijas Administratīvo pārkāpumu kodeksā**

Izdarīt Latvijas Administratīvo pārkāpumu kodeksā šādus grozījumus:

1. Izslēgt 211.2 panta otro daļu.

2. Izteikt 250. pantu šādā redakcijā:

**„250. pants. Gadījumi, kad protokolu par administratīvo pārkāpumu nesastāda**

Protokolu par administratīvo pārkāpumu nesastāda, ja šā kodeksa 247.pantā minētās personas pieņem lēmumu par administratīvā pārkāpuma lietvedības uzsākšanu un tajā ir ietvertas šā kodeksa 248. panta pirmajā un otrajā daļā norādītās ziņas. Ja lēmumu par administratīvā pārkāpuma lietvedības uzsākšanu pieņem attiecībā uz nepilngadīgu personu, lēmuma par administratīvās lietvedības uzsākšanu kopiju nosūta tās likumiskajam pārstāvim uz deklarēto dzīvesvietu vai norādīto adresi.

Ja administratīvā pārkāpuma lietu ierosinājis prokurors, administratīvā pārkāpuma protokolu nesastāda. Prokurors lēmumā par administratīvā pārkāpuma lietas ierosināšanu norāda šā kodeksa 248. panta pirmajā un otrajā daļā norādītās ziņas.”

3. Papildināt kodeksu ar divdesmit otro „a” nodaļu šādā redakcijā:

**„Divdesmit otrā „a” nodaļa**

**Vienošanās par soda izpildi administratīvā pārkāpuma lietā**

**278.2 pants. Vienošanās par soda izpildi mērķis**

Vienošanās par soda izpildi (turpmāk šīs nodaļas ietvaros – vienošanās) mērķis ir panākt brīvprātīgu naudas soda izpildi, veicinot iestāžu un personu savstarpējo sadarbību.

**278.3 pants. Vienošanās pamatnoteikumi**

Institūcija (amatpersona), izskatot administratīvā pārkāpuma lietu un konstatējot, ka persona, kuru sauc pie administratīvās atbildības, atzīst vainu, var izteikt personai piedāvājumu slēgt vienošanos.

Vienošanos var slēgt līdz lēmuma pārsūdzēšanas augstākā iestādē termiņa notecēšanai.

Vienošanos uzskata par noslēgtu ar tās parakstīšanas brīdi.

**278.4 pants. Vienošanās slēgšanas priekšnoteikumi un nosacījumi**

Vienošanos var slēgt, ja pastāv šādi priekšnoteikumi:

1) persona, kuru sauc pie administratīvās atbildības, atzīst vainu un piekrīt lēmumam par soda uzlikšanu;

2) persona, kuru sauc pie administratīvās atbildības, ir iepazīstināta ar vienošanās slēgšanas tiesiskajām sekām un piekrīt tām.

Vienošanās slēgšana nav iespējama, ja pastāv vismaz viens no šādiem nosacījumiem:

1) ir apstākļi, kas pastiprina atbildību par administratīvo pārkāpumu;

2) administratīvā pārkāpuma lietā ir cietušais;

3) ja ar lēmumu administratīvā pārkāpuma lietā tiek aizskartas trešās personas tiesības vai intereses;

4) uz administratīvā pārkāpuma izdarīšanas dienu (ja pārkāpums ir ilgstošs — uz pārkāpuma pārtraukšanas dienu) ir pagājis mazāk kā gads no iepriekšējās vienošanās par tādu pašu pārkāpumu noslēgšanas;

5) par izdarīto administratīvo pārkāpumu ir piemērojams administratīvais arests;

6) nepilngadīgo nepārstāv tā likumiskais pārstāvis;

7) lēmumu par administratīvā soda uzlikšanu pieņem bez personas, kuru sauc pie administratīvās atbildības, klātbūtnes;

8) administratīvā pārkāpuma lietā ir piemērojama garantijas nauda.

 Institūcija (amatpersona) nepiedāvā slēgt vienošanos, ja no administratīvā pārkāpuma izdarīšanas apstākļiem, pārkāpuma būtības vai citiem apsvērumiem izriet, ka vienošanās slēgšana nav adekvāta.

**278.5 pants. Vienošanās saturs un tiesiskās sekas**

 Institūcija (amatpersona) piedāvā noslēgt vienošanos ar šādiem noteikumiem:

1) lēmumā par administratīvā soda uzlikšanu noteikto naudas sodu samazina par 50%. Ja tiesību normā paredzētais naudas soda apmērs ir noteikts, pamatojoties uz prasībām, kas izriet no Latvijas Republikas starptautiskajām saistībām, samazinot naudas sodu, ievēro starptautiskajā tiesību aktā noteikto minimālo naudas soda apmēru;

2) naudas sodu samaksā 10 darba dienu laikā no vienošanās noslēgšanas brīža.

Pēc vienošanās noslēgšanas citi sodi, kas noteikti ar lēmumu par administratīvā soda uzlikšanu, tiek piemēroti sākotnēji noteiktajā apjomā.

 Vienošanās nav pārsūdzama, izņemot šā kodeksa 278.7 pantā noteiktajos gadījumos. Pēc vienošanās noslēgšanas lēmums par administratīvā soda uzlikšanu ir nepārsūdzams.

 Ja naudas sods netiek samaksāts šā panta pirmās daļas 2. punktā noteiktajā termiņā, sākotnēji pieņemto lēmumu par administratīvā soda uzlikšanu nodot piespiedu izpildei. Pirms lietas nodošanas tiesu izpildītājam institūcija (amatpersona) par to rakstveidā informē personu, par kuru pieņemts lēmums. Informāciju nosūta saprātīgā termiņā, bet ne vēlāk kā 10 dienas pirms lietas nodošanas tiesu izpildītājam.

**278.6 pants. Vienošanās noformēšana**

Vienošanos ietver lēmumā, kas pieņemts administratīvā pārkāpuma lietā.

Papildus šā kodeksa 274. panta otrajā daļa noteiktajam, lēmumā norāda:

1) informāciju par to, ka pie administratīvās atbildības sauktā persona atzīst vainu un piekrīt slēgt vienošanos;

2) lēmumā par soda uzlikšanu noteikto soda apmēru, kā arī vienošanās procesā noteikto soda apmēru;

3) informāciju par to, ka persona ir informēta par vienošanās tiesiskajām sekām un piekrīt tām;

4) informāciju par pienākumu vienošanās procesā piemēroto naudas sodu samaksāt 10 darba dienu laikā.

**278.7 pants. Vienošanās atcelšana**

Augstāka iestāde uz personas, kuras tiesiskās intereses ir aizskartas, iesnieguma pamata vai pēc prokurora protesta noslēgto vienošanos atceļ, ja:

1) vienošanās noslēgta, pastāvot kādam no šā kodeksa 278.4 panta otrajā daļā paredzētajiem nosacījumiem;

2) ja personas, ar kuru noslēgta vienošanās, identitāte bijusi kļūdaini noskaidrota;

3) vienošanās noslēgšanas brīdī pastāvēja apstākļi, kas nepieļauj lietvedību administratīvā pārkāpuma lietā.

Iesniegumu par vienošanās atcelšanu, kā arī prokurora protestu var iesniegt ne vēlāk kā viena gada laikā no vienošanās noslēgšanas dienas.

Augstākā iestāde, ne vēlāk kā viena gada laikā no vienošanās noslēgšanas dienas, konstatējot šā panta pirmās daļas 2. un 3.punktā minētos gadījumus, noslēgto vienošanos atceļ uz savas iniciatīvas pamata.

Lēmumu par noslēgtās vienošanās atcelšanu vai atteikumu atcelt noslēgto vienošanos augstāka iestāde pieņem viena mēneša laikā no iesnieguma vai prokurora protesta saņemšanas dienas. Augstākas iestādes lēmums nav pārsūdzams.

Ja augstākas iestādes nav, vienošanos atceļ institūcija (amatpersona), kura pieņēma lēmumu par soda uzlikšanu saskaņā ar kārtību, kādā vienošanos atceļ augstāka iestāde.

Augstāka iestāde lēmumu par vienošanās atcelšanu paziņo administratīvā pārkāpuma lietas dalībniekiem.

 Pieņemot lēmumu par noslēgtās vienošanās atcelšanu, ar šā lēmuma paziņošanas brīdi sākas termiņš lēmuma par administratīvā soda uzlikšanu pārsūdzībai. Ja vienošanās ietvaros noteiktais naudas sods ir samaksāts un pēc vienošanās atcelšanas lēmums par soda uzlikšanu ir pārsūdzēts, samaksāto naudas summu atmaksā, ja persona to lūdz.

 Augstāka iestāde, kas pieņēmusi lēmumu par vienošanās atcelšanu, informē izpildinstitūciju par nepieciešamību apturēt lēmuma par administratīvā soda uzlikšanu piespiedu izpildi, ja tā ir uzsākta.”

4. Izslēgt 301. pantu.

5.  Papildināt pārejas noteikumus ar 25. punktu šādā redakcijā:

„25. Šā kodeksa divdesmit otrajā „a” nodaļā ietvertās normas, kas regulē vienošanās slēgšanu, piemēro administratīvo pārkāpumu lietās, kuras uzsāktas, sākot ar 2015. gada 1. janvāri.”

Likums stājas spēkā 2015. gada 1. janvārī.

Tieslietu ministrs J. Bordāns

14.11.2013 12:08

929

N. Laveniece-Straupmane

67036908, Natalija.Laveniece-Straupmane@tm.gov.lv